作者：刘过
词牌/韵律：沁园春

paragraphs: 玉带猩袍，遥望翠华，马去似龙。
拥貂蝉争出，千宫鳞集，貔貅不断，万骑云从。
细柳营开，团花袍窄，人指汾阳郭令公。
山西将，算韬钤有种，五世元戎。
旌旗蔽满寒空。
鱼阵整、从容虎帐中。
想刀明似雪，纵横脱鞘，箭飞如雨，霹雳鸣弓。
威憾边城，气吞胡虏，惨淡尘沙吹北风。
中兴事，看君王神武，驾驭英雄。